ROZHODNUTIE KOMISIE
z 22. júla 2008,
ktorým sa ustanovuje zoznam tretích krajín, z ktorých členské štáty povoľujú dovoz vajíčok a embryí ošípaných
[oznámené pod číslom K(2008) 3671]
(Text s významom pre EHP)
(2008/636/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS (1), a na ich dovoz do Spoločenstva, a najmä na jej článok 17 ods. 3 úvodnú vetu a písm. a) a článok 28,
keďže:
(1)
V smernici 92/65/EHS sú stanovené veterinárne podmienky obchodovania s tými zvieratami, spermou, vajíčkami a embryami, ktoré nepodliehajú veterinárnym podmienkam stanoveným v osobitných právnych aktoch Spoločenstva v nej uvádzaných. Zároveň ustanovuje vyhotoviť zoznam tých tretích krajín alebo častí tretích krajín, ktoré môžu poskytnúť záruky rovnocenné s tými, ktoré sú v nej uvedené a z ktorých členské štáty môžu dovážať spermu, vajíčka a embryá ošípaných.
(2)
V časti III prílohy k rozhodnutiu Komisie 94/63/ES z 31. januára 1994 stanovujúcemu dočasný zoznam tretích krajín, z ktorých členské štáty povoľujú dovoz semien, vajíčok a embryí oviec a kôz a vajíčok a embryí ošípaných (2), je vyhotovený zoznam tretích krajín, z ktorých členské štáty povolia dovoz vajíčok a embryí ošípaných, a tretích krajín, z ktorých sa povoľuje dovoz spermy ošípaných v súlade s rozhodnutím Komisie 2002/613/ES z 19. júla 2002, ktorým sa stanovujú podmienky pre dovoz spermy domácich ošípaných (3).
(3)
Rozhodnutie 94/63/ES bolo niekoľkokrát zmenené a doplnené, tak aby zohľadňovalo nové vedecké a technické poznatky. V súčasnosti sa uplatňuje na spermu, vajíčka a embryá oviec a kôz a na vajíčka a embryá ošípaných.
(4)
Komisia uvažuje o vypracovaní osobitného právneho aktu, ktorý by stanovil veterinárne podmienky pre dovoz spermy, vajíčok a embryí oviec a kôz do Spoločenstva, vrátane zoznamu tretích krajín, z ktorých členské štáty povolia dovoz týchto komodít.
(5)
Rozhodnutím 2002/613/ES sa ustanovil zoznam tretích krajín, z ktorých členské štáty povolia dovoz spermy ošípaných. Tento zoznam bol zostavený na základe veterinárneho statusu v tretích krajinách, z ktorých členské štáty povolia dovoz živých ošípaných. Pretože neexistujú vedecké dôkazy, ktoré by potvrdili, že v prípade závažných exotických prenosných ochorení možno riziká vyplývajúce z nákazového statusu darcov zo samíc a samcov ošípaných zmierniť preliečením embrya, je vhodné a zároveň je v záujme zachovania jednotnosti a súdržnosti právnych predpisov Spoločenstva odkazovať na uvedený zoznam v tomto rozhodnutí pri vypracúvaní zoznamu tretích krajín, z ktorých členské štáty povolia dovoz vajíčok a embryí uvedených druhov zvierat.
(6)
V záujme jednoznačnosti právnych predpisov Spoločenstva je vhodné rozhodnutie 94/63/ES zrušiť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty povolia dovoz vajíčok a embryí ošípaných z tretích krajín, z ktorých je povolený dovoz spermy ošípaných v súlade s článkom 1 rozhodnutia 2002/613/ES.
Článok 2
Rozhodnutie 94/63/ES sa zrušuje.
Článok 3
Toto rozhodnutie sa uplatňuje od 1. septembra 2008.
Článok 4
Toto rozhodnutie je určené členským štátom.
V Bruseli 22. júla 2008